
Studenții Universității din București, invitați la un nou dialog cu Președinta Parlamentului European, Roberta Metsola. Evenimentul, găzduit de Opera Națională București

Miercuri, 6 martie 2024, Biroul Parlamentului European în România va organiza un eveniment de amploare, dedicat tinerilor din România, pe teme europene, cu prezența Președintei Parlamentului European, Roberta Metsola.
Dezbaterea cu titlul „Președinta Parlamentului European, Roberta Metsola, în dialog cu tinerii” va fi găzduită de Sala Mare a Operei Naționale București (Bd. Mihail Kogălniceanu, nr. 70-72) și va avea loc începând cu ora 09:15. 
[bookmark: _GoBack]În acest context, studenții Universității din București sunt invitați din nou, la un dialog cu Președinta singurului organism european ales prin vot direct de către cetățeni și a singurului Parlament transnațional din lume. În cadrul evenimentului, tinerii vor avea ocazia de a se inspira reciproc și de a face schimb de opinii privind funcționarea democrației parlamentare europene, într-un an foarte important pentru Europa în care au loc alegerile europarlamentare.
Întâlnirea își propune, ca și precedenta, să faciliteze dialogul între tinerii din România și președinta Parlamentului European cu scopul de a aduce democrația parlamentară europeană mai aproape de aceștia și de a promova modul în care Parlamentul European reprezintă cetățenii europeni, dar și participarea democratică și cum se pot implica (prin vot, acțiuni de informare în comunități și voluntariat, până la un rol activ în politică). Totodată, scopul evenimentului este atragerea tinerilor interesați de teme europene, precum și familiarizarea acestora cu oportunitățile și beneficiile pe care le oferă democrația parlamentară europeană.
Ce înseamnă democrația parlamentară europeană pentru tine? Care sunt îngrijorările tale și temerile tale legate de Europa? Dar și care sunt lucrurile pe care îți dorești ca Parlamentul European să le susțină în continuare? Și de ce ai vota la alegerile europene din 9 iunie 2024? Sunt doar câteva dintre întrebările care își vor găsi răspunsul la dialogul tinerilor cu Președinta Parlamentului European, Roberta Metsola.
Înscrierile de participare la dialog, deschise până pe 2 martie 2024
Tinerii interesați de participarea la eveniment sunt rugați să se înscrie aici și să completeze, ulterior înscrierii, formularul pe care îl vor primi pe mail. Procesul de înscriere pentru participarea la dialogul cu Președinta Parlamentului European, Roberta Metsola, este finalizat numai după completarea formularului transmis pe adresa de mail.
În urma confirmării înscrierii va fi generat un cod QR, care va asigura, alături de prezentarea actului de identitate utilizat la înscriere, accesul la eveniment. Procesul de acces va începe la ora 07:30 și se va realiza etapizat, în vederea parcurgerii tuturor procedurilor.
Mai multe detalii cu privire la evenimentul „Președinta Parlamentului European, Roberta Metsola, în dialog cu tinerii” pot fi accesate aici.
Tinerii, în dialog cu reprezentanții Parlamentului European la Universitatea din București
Discuția din luna martie are loc după ce, pe 22 decembrie 2022, Facultatea de Drept a Universității din București a organizat, alături de Biroul Parlamentului European, evenimentul „Împreună suntem Europa”, un prim dialog al tinerilor cu Președinta Parlamentului European, Roberta Metsola. Dezbaterea, găzduită de Aula Magna a Facultății de Drept a Universității din București, a fost moderată de Oana Tache, jurnalist și producător de conținut digital.
Care sunt beneficiile democrației parlamentare europene pentru tineri? Cum afectează deciziile și politicile adoptate de Parlamentul European viața de zi cu zi? Cum pot tinerii să influențeze politica europeană și de ce e important să se implice în protejarea democrației europene? Au fost doar câteva dintre întrebările care și-au găsit răspuns în cadrul întâlnirii de la sfârșitul anului 2022 cu Roberta Metsola, Președinta Parlamentului European.
„Prin propunerea unor noi idei în învățământul superior, Universitatea din București poate fi mândră de realizările sale în beneficiul studenților din România și din întreaga Europă”, a remarcat atunci Președinta Parlamentului European. Mai multe detalii cu privire la evenimentul „Împreună suntem Europa” pot fi accesate aici.
De asemenea, în anul 2018, Universitatea din București a organizat, alături de Biroul Parlamentului European, cel mai mare eveniment pe teme europene dedicat tinerilor din România. Dialogul s-a bucurat de participarea Președintelui Parlamentului European de la acea vreme, Antonio Tajani, și a liderilor grupurilor politice din Parlamentul European, Udo Bullmann, Hans-Olaf Henkel, Guy Verhofstadt, Bas Eickhout și Aymeric Chauprade. Intitulat „Tinerii în dialog cu Parlamentul European. Planul nostru pentru Europa”, evenimentul din 2018 a oferit studenților Universității din București ocazia de a interacționa și de a discuta cu liderii politici europeni despre cum și-ar dori să arate Europa generației lor, despre cum pot fi create mai multe oportunități pentru tineri și cum pot avea acces la mai multe locuri de muncă potrivite pregătirii și aspirațiilor lor. 
Despre Universitatea din București
Universitatea din București a fost înființată prin Decretul nr. 765 din 4 / 16 iulie 1864 al Domnitorului Alexandru Ioan Cuza. Succesoare a structurilor de învățământ superior inaugurate de Academia Domnească (1694), Universitatea din București a contribuit și contribuie în mod decisiv la dezvoltarea și modernizarea învățământului, științei și culturii românești.
Universitatea are astăzi 19 facultăți care oferă 95 de programe de licență, 223 de programe de masterat, 23 de școli doctorale pe domenii specifice și o școală pentru studii doctorale interdisciplinare, peste 50 de centre și nouă stațiuni de cercetare. 
Începând cu anul 2019, UB face parte din Universitatea Civică Europeană CIVIS alături de alte zece universități europene de prestigiu, Universitatea Aix-Marseille, Universitatea Națională și Capodistriană din Atena, Universitatea Liberă din Bruxelles, Universitatea Autonomă din Madrid, Universitatea „Sapienza” din Roma, Universitatea din Stockholm, Universitatea „Eberhard Karls” din Tübingen, Universitatea din Glasgow, Universitatea din Lausanne, și Universitatea „Paris Lodron” din Salzburg.
În 2024, Universitatea din București aniversează 160 de ani de la înființare și marchează, totodată, printr-o serie de evenimente, și 330 de ani de continuitate a învățământului superior la București, de la fondarea, în 1694, a Academiei Domnești de către Constantin Brâncoveanu.
